text: Her er de smukkeste præstegårde
  10 maj 2016 kl. 07.01
  Flere præstegårde i Sydjylland er med i konkurrencen, der skal sætte fokus på de historiske præstegårde, der flere steder er truet.
  Mange af de danske præstegårde er med til at fortælle vigtige historier både kulturelt og bygningsmæssigt.
  Derfor udskriver foreningen Bygningskultur Danmark nu en konkurrence, hvor Danmarks smukkeste præstegård skal findes.
  15 kandidater er nomineret til prisen, og blandt dem er der seks præstegårde fra det Syd- og Sønderjyske område.
  Det er Ubjerg Præstegård ved Tønder, Herslev Præstegård ved Fredericia, Hørup Præstegård på Als, Notmark Præstegård på Als, Øster Lindet Præstegård samt Augustenborg Præstegård.
  Ifølge Bygningskultur Danmark er flere præstegårde truede, fordi flere menighedsråd ikke føler, de er forpligtet til at passe dem. Derfor sælges de fra eller der søges om nedrivningstilladelse hos kommunen, fortæller foreningen i en pressemeddelelse.
  Se her en præsentation af de 15 nominerede præstegårde.
  Alle har mulighed for at stemme på deres ynglings-præstegård. Det sker på www.bygningskultur.dk.
  